
Viktige personer i denne boken:

Emilie Haugen, nå Emilie Teigen, var enke etter Simon Carlsvig, som er far til Emilies datter Sofie. Emilie er nå gift med Magnus Teigen. Opprinnelig husmannsjente, men kjødelig datter av grosserersønn Odd (Tip) Aas (Ace) fra Trondhjem.

Solfrid Haugen, moren til Emilie, nå Solfrid Aas (Ace i Amerika).

Knut og Didrik, halvbrødrene til Emilie, adoptert av Odd (Tip).

Halvor Lien, var gift med Karen og fikk en sønn, rømte til Amerika, skilt fra Karen, gift på nytt med Samantha, heter nå Halvor (Hal) Lion.

Gunnar Lien, yngre bror av Halvor, er blitt odelsgutt til Lia, nå midlertidig i Amerika.

Inger Kvam og Unni Inndal, tauser på Lia, men Unni er blitt kone på Vollan, gift med Olai Vollan, sønn av Lauritz og Gunnvor, bror til voldtektsmannen Magne.

Karen (på Neset) Tingvoll, var gift med Halvor og har sønnen Vesle-Halvor, som Halvor har tatt med til Amerika. Er nå gift med presten Elias Tingvoll. Utvandret, har datter Elin.

Ola Teigen, småbrukersønn, har gjort det godt i Amerika, gift med Birte. 3 barn.

Birte Teigen, født Sandvoll, lensmannsdatter fra Stod, gift med Ola. Barn: Rolf Arne samt tvillingene Liv og Lars.

Jon Salstad, ung storbonde og høvding i bygda, gift med Sara, fogdens datter. Jon er fetter av Emilie.

Guri Tinden, «klok kone» og jordmor i Stod. Gift med Sturla, har små tvillinger.

Hank Summer, sky kusk og hestekar, gift med Amanda, som har brannsår i ansiktet

Kari Nestås, hushjelp hos Emilie.

Tollef Ingemund, ny prest i Stod, fra Mandal

Erklæring fra forfatteren:

Dette er en oppdiktet fortelling om oppdiktede mennesker, men satt inn i en mest mulig riktig virkelighet, både historisk og geografisk. Jeg har benyttet oppdiktede navn på mange gårder, inkludert storgården Salstad. Det samme gjelder flere øvrighetspersoner og noen andre historiske mennesker. Også noen virkelige mennesker og forretninger er diktet inn i fortellingen, men da bare ganske vagt, og fordi de er viktige for mine oppdiktede personers oppdiktede liv og forretninger.




Slik sluttet forrige bok:

En av drengene kjørte ham i slede til den imponerende storgården, der det var saler og stuer som i et lite landsens slott. Tollef tenkte at han måtte forsøke å ha det hyggelig når året 1886 skulle ringes inn av det store gulvuret på Salstad, så han mannet seg opp og anla et nådig smil da han gikk inn – men han sperret øynene opp allerede da han kom inn i garderoben for å henge av seg yttertøyet.

Der var det nemlig ingen andre enn hans elskede Inger som sto for å ta imot og hjelpe ham.

Minneapolis, om kvelden torsdag 31. desember 1885:

«Tenk at året 1885 er slutt om noen få timer,» sa Emilie Teigen med et vemodig smil mot alle de andre som hun satt ved bordet sammen med for å feire nyttårsaften. «Da er det kanskje på sin plass å foreta en liten oppsummering av året som ligger bak oss, og se litt fremover mot det som kommer, synes dere ikke det?»

Rundt henne satt ikke bare hennes egen kjernefamilie, som i tillegg til henne selv besto av ektemannen Magnus og datteren Sofie, men også foreldrene hennes, Solfrid og Tip Ace, og dessuten brødrene som het Knut og Didrik. Også tante Haldis og onkel Gottfred med sin nesten ett år gamle sønn Ludvik var kommet, og de skulle overnatte på et gjesteværelse der sønnen allerede sov, utslitt etter alt det uvanlige han hadde opplevd. Gutten hadde imponert ved å kunne gå ganske godt allerede, til foreldrenes store stolthet, særlig Gottfreds. I tillegg satt hushjelpene Kari, Siv og Amanda ved bordet samt hestekaren Hank Summer ved siden av sin leieboer Gunnar Lien. Det var altså en hel flokk som var samlet i det store huset til Solfrid og Tip.

«Jo, å foreta en oppsummering av året synes jeg er et veldig godt forslag,» støttet Tip med en anerkjennende mine. «Du begynner, Emilie.»

«Ja vel,» svarte hun og så seg rundt mens hun trakk pusten og tenkte seg om.

Pendeluret på veggen viste at klokken nærmet seg ni, og de var egentlig ferdige med det store måltidet, men desserten sto fremdeles på bordet. Det var sviskekompott med fløte og sukker. Emilie følte at hun ikke kunne få ned en munnfull til. Kompotten var laget av fjortenårige Siv under strengt oppsyn av Amanda, og resultatet var veldig bra. Gottfred, Emilies yndlingsonkel og Tips eldre bror, satt ennå og skrapte skålen sin.

«Det har sant å si vært et år med litt av hvert, både av sorg og glede,» begynte Emilie. «For å ta det triste først, så fikk mor brev fra Even Conrad i Christiania om at Marie, kona hans, døde av kreft. Det var et vondt budskap å få, for alle likte Marie veldig godt.»

«Vi liker Even også, for han er virkelig en kjernekar, så vi føler med ham i sorgen,» brummet Gottfred, som satt ved siden av henne med sin Haldis på den andre siden.

«Ja, det er virkelig helt sant,» nikket Emilie. Hun visste at Gottfred og Even var gode kamerater, og at de av og til skrev til hverandre.

«Unnskyld avbrytelsen.» Gottfred dunket i henne med albuen mens han blunket og smilte.

«Det går bra, for dette er ikke noen formell tale.» Emilie smilte tilbake, men ble fort alvorlig igjen da hun fortsatte. «Heldigvis er ikke Even helt alene med sorgen, for han har sønnen til Marie ved sin side. Sønnen heter Peder Anker Kolstad-Holm, for han har beholdt etternavnet til sin avdøde far. Even er som kjent oberst i Hæren, og han fortsetter i stillingen som sjef for Krigsskolen. Skal jeg fortsette?» Hun så på faren igjen, men det var moren som svarte. Kveldens vertskap satt ved siden av hverandre ved enden av det store spisebordet, med de andre fordelt nedover på begge sider.

«Ja, gjør det, kjære deg,» sa Solfrid. Hun så beveget ut, og Emilie syntes det var naturlig, for hun visste hvor glad moren var i Even. For så vidt var hun glad i ham selv også, men ikke på samme måte. Hun var på det rene med at moren hadde vært nær ved å gifte seg med den flotte offiseren.

«En annen dramatisk hendelse var at vi fikk beskjed om at Magne Storvollan likevel er i live,» fortsatte Emilie. «Vi trodde at han hadde druknet under fluktforsøket da han var på vei til fengselet i Stillwater, men en mann som heter Nils Balestrand, kom og fortalte oss at Magne utrolig nok hadde klart seg. Nils hadde selv berget ham fra elva og fått ham i sikkerhet.»

«Ja, Nils er en bra kar. Jeg føler meg trygg på at han snakker sant,» skjøt Magnus inn idet han strakte seg forbi datteren og la  hånden på armen til Emilie. «Som kjent arbeider han for meg med husbyggingen nå, så jeg har blitt godt kjent med ham. Han har også gjort en flott innsats med utbedringer av barnehjemshuset og bygging av lekeapparater utenfor. Men bare fortsett, kjære deg.»

«Takk.» Emilie vekslet blikk med ektemannen, og de smilte til hverandre over hodet på Sofie, som satt mellom foreldrene og virket både mett og trett. «Nå vet vi ikke hvor Magne befinner seg, men Canada virker sannsynlig,» sa hun og vendte blikket mot de andre igjen. «Nils sier at han har tatt et annet navn, men hva det er, har han ikke lov til å røpe. Nils sier også at Magne har tatt seg kraftig sammen og blitt en annen mann enn før, så kan vi tro det eller la være. Vel, nok om Magne i denne omgang, for vi kommer neppe til å se ham igjen. Skal jeg fremdeles fortsette?»

«Ja, jeg synes du er så godt i gang, så det er bare å kjøre på videre.» Nå var det faren som svarte.

«Kan jeg gå fra bordet?» ba Sofie.

«Kom til bestemor, du,» smilte Solfrid og rakte frem hendene.

Jentungen lot seg ikke be to ganger. På et blunk var hun nede fra stolen, og sekunder senere satt hun på bestemorens fang med armene til Solfrid godt rundt seg.

Emilie så på datteren og måtte smile, for hun virket så inderlig fornøyd i den lune armkroken som hun selv hadde elsket å sitte i da hun var liten. Imidlertid var det tydelig fare for at jentungen snart kunne komme til å sovne.

«Jeg har fått flere brev fra våre venner i Florida,» oppsummerte Emilie videre. «Samantha og Halvor har vært uheldige med appelsinavlingen i år, så det blir neppe noe overskudd når utgiftene er dekket. John Two, halvbroren til Samantha, er fremdeles under behandling av den engelske legen som heter sir Edwald. Treningen han har satt i gang, hjelper kanskje litt, men gutten kommer dessverre ikke til å bli som alle andre. Det er trist, men sånn er det.»

Det kom noen nikk rundt bordet, men ingen sa noe, så Emilie fortsatte.

«Jeg har også fått brev fra Karen Tingvoll i Koshkonong borte i staten Wisconsin, eller Kaskeland som de norske kaller stedet,» sa hun. «Hun skriver at Elias og hun vil flytte til Minneapolis nå til våren, og hun ønsker å starte  en kafé her i byen. Hun driver nemlig  kafé der de bor nå. Hun har bedt meg om hjelp til å finne et bolighus som de kan kjøpe, og også et lokale som egner seg til  kafé. Vi kan jo alle sammen tenke på det, og se hva som kan dukke opp.»

Igjen kom det noen nikk, men ansiktsuttrykkene var mer skeptiske, for Karens omdømme var en smule broket. Som prestefrue i Stod hadde hun gjort mye godt, men hun hadde et mer frynsete rykte når det gjaldt mannfolk.

«Bygget ikke dere et lokale for en kafé i Sunny Grove, det nye byggefeltet dere har borte i St. Paul?» spurte Tip.

«Jo, men det lokalet er solgt, så det kan hun ikke få,» fortalte Magnus.

«Hun ønsker noe her i Minneapolis,» presiserte Emilie. «Vi finner sikkert et eller annet. Jeg må si at jeg synes det er moro at Karen driver kafé. Vi kan mene mye om henne, men foretaksom er hun, og dum er hun ikke.»

«Nei, bare litt spesiell, for å si det pent,» sa Solfrid med hevede øyenbryn. «Dere to var ikke akkurat perlevenner i ungdomstiden i Stod.»

«Nei, det er riktig, men den tiden er over, og hun er blitt mer voksen nå. Jeg er innstilt på å gi henne ny en sjanse,» sa Emilie. Hun hørte selv at hun lød en anelse nølende, men det var jo også akkurat slik hun følte det.

«Da sier vi ikke mer om henne nå,» kom det fra Tip. «Fortsett med oppsummeringen din, du.»

«Ja vel. Jeg kan fortelle at forretningen min har gått ganske bra i året vi snart har langt bak oss, og husbyggingen til Magnus er blitt en svær virksomhet som det skal bli spennende å følge i det nye året,» fortsatte Emilie. «Vil du si noe om det selv, Magnus?»

«Nei, det er ikke stort mer å si,» svarte han. «Alt går i amerikansk tempo. Det er spennende, som du sier.»

«Vil du si noe, far?» Emilie kikket oppfordrende på ham, og Tip nikket.

«Også mine forretninger har gått bra i 1885, men nå om vinteren er det nokså stille,» sa han. «Det kommer stadig nye typer landbruksmaskiner, så jeg akter å bygge ut lokalene. Jeg har heldigvis  stor tomt, så det går fint. Knut er blitt en god mann å ha i forretningen, og ute i Sioux Falls driver Jacob Lund min virksomhet på en svært god måte. Amerika har virkelig gjort noe med den karen.»

«Ja, det skal være sikkert,» skjøt Magnus inn. «Hjemme i Stod var Jacob en raring som ingen likte.»

«Det var Ola som tok ham med hit og gjorde folk av ham,» påpekte Emilie.

«Ola, ja,» humret Tip godlynt. «Der har vi også en kar som gjør det godt. Om et par måneder begynner han å flytte forretningen sin til de nye lokalene han har bygget. Dere er noen driftige brødre, Magnus.»

«Jo, men du vet, det er ingenting som skjer av seg selv,» svarte Magnus med et skjevt smil. «Det er du selv et lysende eksempel på, svigerfar.»

«Takk for det,» nikket Tip. «La meg også få si at jeg er glad for at Didrik har begynt på det de her i Amerika kaller lovskolen og skal bli sakfører. Videre er det fint at han ved siden av skolegangen får litt praksis hos Peter Watson. Alt i alt ser vi frem til det kommende året med optimisme og spenning.»

«Mor?» Emilie så på Solfrid, som fremdeles satt med Sofie på fanget. Jentungen var tydeligvis i ferd med å sovne med hodet lent mot brystet hennes.

«Tja, hva skal jeg si?» svarte Solfrid lavmælt. «Etter at jeg fikk Tip tilbake, er livet mitt blitt så godt at jeg nesten blir redd. Alle mine tre barn gjør meg stolt, og jeg er også stolt av alle dere andre som sitter her ved bordet, både familie og ansatte. De ansatte er jo mer venner enn tjenere, heldigvis.» Hun smilte mot dem som satt nederst ved bordet, før hun fortsatte å snakke.

«Det var naturligvis et stort sjokk at Marie døde så ung, bare litt over førti år gammel, for sånt får en jo til å tenke. Det er også uvant at vi er blitt venner med Donna Craig, for henne våger jeg ikke å stole helt og holdent på, men jeg er enig med deg, Emilie, i at vi må gi henne en sjanse til å bevise at hun ikke har noen baktanker denne gangen. Hun skal ikke bli møtt med mistanke, bare med en sunn porsjon årvåkenhet. Det er alt jeg vil si.»

«Noen andre som vil gripe ordet?» spurte Emilie.

«Tja, jeg kan godt si at livet er bra og alt går fint, bortsett fra at jeg har vondt av min gode venn Even,» sa Gottfred. «For min egen del var det en Guds lykke at jeg reiste hit og fant Haldis. Hun fikk livet mitt på rett kjøl etter at jeg mistet Dagfrid Helene, og så fikk vi til og med en frisk og herlig sønn. Med mine femtien år er jeg en gammel småbarnsfar, men jeg har heldigvis en kone som fremdeles befinner seg i trettiårene, så jeg satser på at hun kommer til å holde meg ung til jeg blir minst sytti.»

Haldis stønnet, og det ble litt godlynt latter rundt bordet.

«Det er jeg som er heldig,» kom det deretter fra Haldis, og Emilie tenkte at hun siktet til at hun endelig hadde fått et barn, noe som ikke hadde lyktes med den forrige ektemannen hennes. Johan hadde vært så vidt over midten av trettiårene da han helt plutselig døde for snart fem år siden.

«Vi lever også godt av investeringene i eiendomsselskapet som vi driver sammen med Anna og Tip,» sa Gottfred. «Det er hyggelig å være tre søsken om det, og i den forbindelse har jeg lyst til å sende en tanke til våre to andre søsken hjemme i Norge. Altså vår eldste bror Hans Anders, som er grosserer i Trondhjem, og vår søster Jorunn, som er husmor på storgården Salstad i Stod, skjønt hun er vel i ferd med å gi den myndigheten over til neste generasjon nå. Jeg har forstått at Sara og Jon har tatt over styringen av Salstad. La oss sende dem alle en tanke på en kveld som denne.»

Emilie gjorde det, og hun tenkte på at det skulle være nyttårsball på Salstad i kveld, for det hadde Sara skrevet i det siste brevet hun hadde fått for bare et par dager siden. Da Sara skrev det, hadde hun nettopp blitt mor til en liten jente som skulle hete Johanne.

«Vil du også si noe, Amanda?» oppfordret Emilie etter noen sekunders stillhet.

Den brannskadde hushjelpen snøftet avvisende, men så kom det likevel noen ord.

«Vi har det godt her,» slo hun fast. «Er alle forsynt? Siv, ta og sett fløtemuggen ut i isrommet.»

Den unge søsteren til Kari reiste seg kvikt, tok med seg den halvfulle muggen og gikk.

Emilie snudde seg mot Gunnar. «Din tur, Gunnar, og nå vil vi høre alt om kjærlighet og sånt,» sa hun med et ertende blunk.

«Det kan du bare drømme om,» svarte han med en forlegen latter, og han rødmet tydelig. «Men jeg har en viktig ting å si. Som dere sikkert vet, hadde jeg tenkt å bli værende her i to til tre år. Vel, nå har jeg bestemt meg for at det må bli tre, så da er jeg halvveis i oppholdet her. Sommeren 1887 drar jeg hjem og overtar Lia, så fremt foreldrene mine er modne for å gi gården fra seg da. Jeg er ikke så sikker på at de vil være klare til det, men hjem drar jeg uansett.»

«Har du skrevet det til Inger?» frittet Emilie med munter mine.

«Ja, men vi har ingen avtale om noe.» Gunnar slo blikket ned, og Emilie ville ikke plage ham mer, så hun lot være å følge opp. Hun så også at Kari, hennes egen hushjelp, fulgte veldig godt med på hva Gunnar sa, for etter at han hadde reddet henne fra Magnes klør, hadde Gunnar blitt hennes store helt. Det var ganske tydelig at femtenåringen, som snart ble seksten, var forelsket, selv om det naturligvis ikke var gjengjeldt.

«Jeg tror jeg går og legger Sofie inne på vårt værelse, så kan hun sove der til dere skal gå hjem,» kom det fra Solfrid idet hun forsiktig reiste seg med det sovende barnebarnet i armene.

«Ja, det er fint, mor. Tusen takk,» sa Emilie.

Dermed ble det oppbrudd fra bordet.

Emilie ville hjelpe til med rydding og oppvask, men Amanda viftet henne bryskt vekk og sa at dette skulle hun og de to søstrene Nestås ta seg av.

Dermed gikk Emilie bort til Gunnar og tok ham i armen.

«Tenk at det er ball på Salstad i kveld,» sa hun i en lett tone. «Om et par år blir du kanskje invitert dit. Hvem skal du danse med da?»

«Jeg er ikke så god til å danse,» vred han seg unna med mens han lo litt, men Emilie ante at han tenkte mer enn han sa. Det gjorde for så vidt hun selv også, for hun husket hva hun hadde opplevd på ballet for sju år siden da hun hadde vært en innleid husmannsjente som tjente under ballet.

De utroligste ting kunne skje under en sånn tilstelning.

